Vlieënier sterf toe vliegtuig in buurt neerstortNiemand op die grond is beseer nie. (Foto: SA Polisie) ŉ Dertigjarige vlieënier is dood en ŉ passasier beseer toe ŉ ligte vliegtuig in Huhudi, naby Vryburg in Noordwes, neergestort het. Kapt. Sam Tselanyane, polisiewoordvoerder, het gesê die Piper-vliegtuig het Sondag omstreeks 17:00 tussen huise in die buurt geval. Dit het die motorhuismuur van een van die huise getref. Die vlieënier was glo van Vryburg na Pretoria onderweg, toe die vliegtuig neergestort het. Hy is op die toneel dood verklaar en die passasier na ŉ nabygeleë hospitaal vervoer. Tselanyane het gesê niemand op die grond is beseer nie. Die oorsaak van die ongeluk is in die stadium nog nie bekend nie. Die Burgerlugvaartowerheid ondersoek die voorval. Die polisie ondersoek ook ŉ saak van strafbare manslag. “Die gesinne van die twee huise is gevra om weens veiligheidsredes die persele te ontruim tot die vliegtuigwrak verwyder kan word,” het Tselanyane gesê.